## Ivace+i acosta el pla Ara Empreses a pimes i comerços de 26 municipis per a impulsar la seua recuperació

*** Les oficines mòbils i els agents de proximitat informen directament de les ajudes a empreses afectades per la dana i els assessoren en el procés de sol·licitud
* S’han celebrat 15 jornades informatives d’Ara Empreses en col·laboració amb associacions empresarials i de comerç**

Ivace+i ha acostat les ajudes del pla Ara Empreses a un total de 26 municipis de la província de València gràcies a la labor exercida pels agents de proximitat i la posada en marxa del servici d’oficines mòbils, així com a la celebració de jornades informatives amb associacions empresarials i de comerç.

Estes accions, que continuaran les pròximes setmanes, estan permetent difondre les subvencions directes del pla dissenyat per la Generalitat i gestionat per Ivace+i que presidix la consellera d’Innovació, Indústria, Comerç i Turisme, Marián Cano, i facilitar el seu accés posant el focus en la proximitat, l’atenció directa, la resolució àgil de dubtes i l’assessorament en el procés de les sol·licituds.

D’esta manera, els agents de proximitat estan recorrent porta a porta indústries, comerços i establiments hostalers per a oferir informació i assessorament directe sobre les ajudes. Fins ara, han visitat prop de 3.000 locals, reforçant el suport personalitzat en cada localitat.

Les oficines mòbils actuen com a punts d’atenció itinerants, facilitant la gestió de les subvencions de manera pròxima, accessible i eficient, en línia amb el compromís del Consell d’oferir un suport directe i adaptat a les necessitats de les empreses i dels comerços afectats per les inundacions. El calendari i l’itinerari d’estes unitats es troba disponible per a la seua consulta en la [web](https://www.ivace.es/index.php/val/component/content/article/649-ara-empreses/56880-calendari-i-rutes-oficines-mobils-informacio?Itemid=100425) de l’Ivace.

**Municipis**

En concret, les ajudes del pla Ara Empreses han arribat a les localitats següents: Alaquàs, Albal, l’Alcúdia, Aldaia, Alfafar, Algemesí, Benetússer, Beniparrell, Buñol, Catarroja, Cheste, Chiva, Guadassuar, Llíria, Llocnou de la Corona, Massanassa, Paiporta, Picanya, Picassent, Quart de Poblet, Riba-roja de Túria, Sedaví, Torrent, Utiel, València (Forn d’Alcedo, Castellar-l’Oliveral) i Xirivella.

Així mateix, s’han celebrat un total de 15 jornades informatives en col·laboració amb associacions empresarials i de comerç en les quals ha participat el secretari autonòmic d’Indústria, Comerç i Consum, Felipe Carrasco, a més de tècnics d’Ivace+i.

**127,4 milions d’euros**

Cal recordar que la iniciativa Ara Empreses compta amb un pressupost de 127,4 milions d’euros en ajudes dirigides a donar suport a la recuperació i reactivació de les pimes d’indústria, comerç, hostaleria i servicis danyades per la dana.

Consta de dos programes d’actuació: un destinat a pimes industrials, així com a persones jurídiques propietàries d’immobles en els quals s’estava desenrotllant l’activitat industrial, amb un pressupost de 47,8 milions d’euros; i un altre programa dotat amb 79,6 milions d’euros dirigit a pimes dedicades a activitats en matèria de comerç, hostaleria i servicis.

Se subvencionaran actuacions com l’adquisició i la reparació de maquinària o equips directament vinculats a l’activitat, entre d’altres. Així mateix, les ajudes directes inclouen costos de reparació, adaptació i millora d’instal·lacions i gastos d’auditoria per a la preparació dels comptes justificatius de subvenció.

El termini de presentació de les sol·licituds s’ha ampliat fins al pròxim 24 de juliol, amb l’objectiu que puguen beneficiar-se’n el màxim nombre d’establiments industrials i comercials afectats.

**Abonament acomptes**

Se subvencionaran tant pimes que ja hagen fet inversions per a la recuperació després de la riuada, com aquelles que encara no han pogut afrontar-les, amb la possibilitat que puguen sol·licitar un acompte del 50 % de l’ajuda concedida, sense necessitat d’aval, en el moment de la presentació de la sol·licitud, amb la finalitat d’agilitzar la seua recuperació empresarial.

En este sentit, cal recordar que ja s’han notificat els primers 271 expedients concedits i s’han abonat quatre milions d’euros en acomptes a pimes i comerços afectats per la riuada.

Fecha: 02/07/2025